钦定古今图书集成/明伦汇编/闺媛典/第043卷 > 皇清 > 《陵母颂》皮日休
## 钦定古今图书集成/明伦汇编/闺媛典/第043卷 > 皇清 > 《陵母颂》皮日休

孔父称：“唯小人与女子为难养也。”夫女子之忠贞义
烈，或闻于一时；小人之奸诈暴乱，不忘于一息。使千
百女子如小人奸诈暴乱者有矣；使千百小人如女
子忠贞义烈者，未之有也。则安国侯之母也，不以项
强而刘弱，俾子事项；不以子背君而别事。而有忿色，
对暴君而抗大节，舍其生而践死地。呜呼！《春秋》书解
杨致晋君之命，《汉史》称周苛拒项籍之爵，方诸陵母，
诚未为忠。何者？男子少服教，壮行道，忠贞义烈，虽死
不辱，鼎镬在前而不惧，锁笮被体而无怨，乃男子之
常事也。至夫女子少隐帷薄，壮执箕帚，岂尝熟于忠
贞义烈哉？是女子之有是者，犹百物之有瑞者矣。岂
易为哉！岂易为哉！